အလအိုထရာကန်

အလအိုထရာကန် သည် မဒါဂတ်စကားနိုင်ငံတွင် တည်ရှိသည့် အကြီးဆုံးကန် ဖြစ်သည်။ ၎င်းကန်သည် Alaotra-Mangoro ဒေသတွင် တည်ရှိသည်။ ကန်တည်ရှိရာချိုင့်ဝှမ်းတွင် တိမ်သည့် ရေကြည်ကန်များစွာဖြင့် ဖွဲ့စည်း တည်ရှိသည်။ ပတ်ဝန်းကျင်ရှိ စိမ့်မြေဧရိယာတွင် စိုက်ပျိုးသီးနှံများကို စိုက်ပျိုးကြသည်။ ၎င်းကန်သည် ကျွန်း၏ အလယ်တွင် တည်ရှိနေသည့်အတွက် အဓိကအရေးပါဆုံးသော ဆန်စိုက်ပျိုးရာနေရာတစ်ခု ဖြစ်သည်။ ၎င်းသည် တောရိုင်းတိရစ္ဆာန်များအတွက် ပေါကြွယ်ဝသည့် ရှင်သန်ရာနေရာတစ်ခုလည်း ဖြစ်သည်။ အချို့သော ရှားပါးနှင့် ခြိမ်းခြောက်ခံနေရသည့် မျိုးစိတ်များ ရှင်သန်နေထိုင်ကြသည်။ ထို့အပြင် ဤကန်သည် ငါးဖမ်းလုပ်ငန်းအတွက် အရေးပါသည့် နေရာတစ်ခုလည်း ဖြစ်သည်။ ၎င်းကန်နှင့် ကန်၏ ပတ်လည်တွင် တည်ရှိသည့် စိမ့်မြေဒေသသည် စုစုပေါင်း စတုရန်းကီလိုမီတာ ၇၂၂၃ (၂၇၈၉ စတုရန်းမိုင်) ရှိသည်။ ၎င်းဒေသတွင် သက်ရှိများစွာ ရှင်သန်နေထိုင်ကြပြီး ရေအရင်းအမြစ်များ၊ ကျူပင်များ၊ စိမ့်မြေများနှင့် စပါးစိုက်ခင်းများ တည်ရှိကြသည်။ ကန်၏ ဧရိယာသည် ၉၀၀ စတုရန်းကီလိုမီတာ (၃၅၀ စတုရန်းမိုင်) ရှိသည်။ ဤကန်ကို ၂၀၀၃ ခုနှစ်၊ ဖေဖော်ဝါရီလ ၂ ရက်နေ့တွင် နိုင်ငံတကာရမ်ဆာကွန်ဗန်းရှင်းအရ နိုင်ငံတကာအရေးကြီးသည့် စိမ့်မြေဒေသအဖြစ် သတ်မှတ်ခဲ့သည်။ ပြင်ပလင့်များ The GRAP-Lake Alaotra project Madagascar Pochard is endemic to Madagascar, where it was found historically in the Lake Alaotra basin Project Alaotra by Madagascar Wildlife Conservation ကိုးကား ကဏ္ဍ:မဒါဂတ်စကားနိုင်ငံရှိ ရေကန်များ